Olin varem saanud bürokraadikogemusi kursusevanemana, ülikooli zooloogiaringi sekretärina ning üliõpilaste teadusliku ühingu aseesimehena, mistõttu ei olnud raske organiseerida ettekande-koosolekuid ja neid protokollida, koostada tööplaane (E. Kumari näpunäidete kohaselt) ja vormistada aruandeid, nõutada planeeritud  esinejatelt õigeaegset valmisolekut ja hiljem tekste, mis instituudis ümber tipiti ja siis arhiivi pandi. Huvitav töölõik oli kirjavahetus linnuvaatlejatega, kellest mõnelegi tuli paraku selgitada ka seda, et "väga huvitav küll, aga ei tohiks tõsi olla!" ja mõnikord sellest solvunuid jälle vaatlejate hulka ennistada. Sektsiooni sekretäri ametis olin kaks aastat, seejärel rakendus selleks Ruth Ling.